Patukat olivat myynnissä, mutta ne poistettiin hyllystä heti, kun teko havaittiin.

Toistaiseksi tuntematon mies työnsi rautanauloja Helsingin keskustassa sijaitsevassa S-Marketissa myynnissä olleisiin proteiinipatukoihin, poliisi epäilee.

Epäilty vahingonteko tallentui valvontakameroihin. Poliisi pyytää vihjeitä kaupassa asioineen miehen tunnistamiseen.

Mies on ruumiinrakenteeltaan hoikahko ja hänellä on valvontakameran kuvissa rastat ja parta, musta paksu talvitakki ja violetti pipo.

Epäilty vahingonteko tapahtui myöhään illalla ennen puolta yötä 8. helmikuuta.

Kaupan myyjä löysi rautanauloitetut patukat hyllystä. Tuotteet poistettiin myynnistä heti.

Poliisi julkaisi torstaina miehen kuvan. Myöhemmin torstaina Helsingin poliisi ilmoitti, että mies oli tavoitettu.

Päivitys klo 22.25: Lisätty tieto siitä, että poliisin etsimä henkilö on tavoitettu.